Karsten Nonbo (V), 2004-03-26:
Det er et godt lovforslag, der nu bliver lagt frem fra justitsministerens side.
Nu skal vi have rettet op på den misforståelse, der er hos unge, at narko ikke er ulovligt.
Narko er et rusmiddel, narko er usundt, narko er ulovligt, og overtrædelse af loven belægges nu med en straf.
Mange tror nemlig, at en advarsel skal betragtes som det gule kort, at det er ligesom i en fodboldkamp eller en håndboldkamp, at det er en del af kampen, der er legitim, at man godt kan få det gule kort, for så har man jo ikke spillet hårdt nok, man må spille endnu hårdere.
Sådan har mange unge også troet det gjaldt overtrædelse af narkotikalovgivningen.
De tror, de godt må ryge, men at de bare ikke må sælge videre til andre, ja, man må nok godt sælge til venner.
De unge skal have et lille rap
over fingrene, inden det går fuldkommen galt og ikke, når det er gået fuldkommen galt.
Når først det er gået fuldkommen galt, så er indgangsvejen til de hårde stoffer åben, og så er de nået til the point of no return.
Så er der ingen vej tilbage.
Så er det igennem hele behandlingssystemet.
Det er synd.
Det er spild af tid.
Hvorfor skal man beruse sig fra en dejlig tilværelse?
De lyse sider ser man ikke i en hashtåge.
Jeg fatter ikke, at man skal bruge tid og et ungt liv på sådan noget.
Vi kan jo desværre ikke straffe os ud af alle problemer, men vi kan altså give det her lille rap over fingrene, der gør, at de unge mennesker opdager, at de er på gale veje, og det oplever jeg sådan set at de hungrer efter.
Når de pludselig sidder der på bagsædet af en patruljevogn eller et andet sted eller endnu værre på en narkoafvænningsanstalt, så siger de, at havde de dog bare fået at vide i god tid, at det her var en forbandet vej at komme ind på, så havde vi fået dem stoppet. Når der i selve lovforslaget er anført, at man i almindelighed ikke skal kunne give advarsel, dækker det jo over, at det kun er i undtagelsestilfælde, at man stadig væk giver advarsler.
De her undtagelser er jo netop det, som jeg også ved at f.eks. SF og Enhedslisten nok har kæmpet meget for at få lagt ind, altså det her med junkien, med narkoluderen, hvor der ingen vej er tilbage, hvor der kun er behandlingen, der hjælper, og hvor enhver bødestraf vil medføre en afsoning, som - jeg var lige ved at sige - ikke er pengene værd, hvor det rigtigste er at komme i gang med en behandling. Vi får også stoppet de her kyniske sælgere, der farer rundt i dag med tre til fire klumper og kan sige, at det var til eget forbrug, og hver gang de har solgt de her tre til fire klumper, så farer de ud under busken og finder fire nye klumper, som også er til eget forbrug.
Det salg får vi også stoppet, og det skal vi virkelig, for vi skal have stoppet tilgangen.
Vi skal have rettet den der misforståelse, at de små ting kan man holde op med, kan man gå bort fra.
Ja, det kan man i starten, men til sidst kan man bruge de bibelske ord, at man kan gå bort, og det er altså, fordi det ender med dødsfald.
Narkoen er altså skyld i næsten halvt så mange dødsfald, som landevejene er.
Antallet af dødfald på landevejene er for nedadgående, antallet af narkodødsfald er desværre ikke for nedadgående.
Vi skal også have stoppet al narkomisbrug og almindelig tilgængelighed af narko i fængslerne.
Derfor er det også ganske udmærket, at vi får lagt ind, at man kan udtage urinprøver i fængslerne.
Narkoen er, ja, man må jo ikke bande her, den værste svøbe, der overhovedet findes, den største undskyldning for at gå på kompromis med livets lyksaligheder.
Det er et godt lovforslag, og for at ingen skal være i tvivl, så støtter vi det i Venstre.